चार पैहर रात गे ओ अपनी खट्टा पर आई। दिनें दा रौला-रप्पा खत्म होई गेदा हा। सारे खाई-पीयै सेई गेदे हे। पूजा आले अन्दर ओदा पोतरा ‘पूर्ण’ सुत्ते दा बड़बड़ा करदा हा। इक पासै पोतरा नूंह निक्के गी छाती कन्ने लाइयै सुत्ती दी ही। ओह् पूर्ण दे बारे च सोचन लगी--"कदें ए पूर्ण बी मनुक्ख बनग? कदें सिद्दै रस्तै सिर औग? अपने कुलै दे बारे च सोचग।" सोचदे-सोचदे ओदियें अक्खियें च अत्थरूं आई गे। उन्ने नजर फेरियै निक्के बल्ल दिक्खेआ जेदे गलै च पेदी सुन्ने दी सीढ़ी निम्मी-निम्मी लोई च झलकारे मारै करदी ही। दिखदे गै उसी पन्तै दियां गल्लां चेतै औन लगियां हियां।